‘বড় ধরনের পাবলিক ইলেকশনে অনিয়ম হবে না- এ রকম নিশ্চয়তা দেয়া যায় না’ বলে মন্তব্য করেছেন প্রধান নির্বাচন কমিশনার (সিইসি) কে এম নূরুল হুদা। তিনি বলেছেন, ‘নির্বাচনে কিছু অনিয়ম হয়ে থাকে। সম্প্রতি অনুষ্ঠিত তিন সিটি করপোরেশন নির্বাচনে কোথাও কোথাও অনিয়ম হয়েছে।’ গত ৮ আগস্ট দৈনিক ইত্তেফাকে প্রকাশিত এক রিপোর্ট থেকে সিইসির এ মন্তব্যের উদ্ধৃতি দেয়া হলো। সিইসি তার এ ধরনের বক্তব্যের মাধ্যমে সিটি করপোরেশন নির্বাচনে যে অনিয়ম ও কারচুপির অভিযোগ উঠেছিল, তার অনুমোদন দিলেন। তা ছাড়া আগামী জাতীয় নির্বাচনেও তারা অনিয়ম ও কারচুপি ঠেকাতে সক্ষম হবেন না, তা-ও আগাম বলে দিলেন। সিইসি কেন এই ভবিষ্যদ্বাণী করলেন তা তিনিই জানেন। তবে সংবিধান অনুসারে তিনি অবাধ ও নিরপেক্ষ নির্বাচন করার ব্যাপারে প্রতিশ্রুতিবদ্ধ। আর এ জন্য আমাদের সংবিধান নির্বাচন কমিশনকে যথেষ্ট ক্ষমতাশালী করেছে। তাই তার অপারগতা প্রকাশের কোনো সুযোগ নেই। ভারত বিশ্বের সবচেয়ে বড় গণতান্ত্রিক দেশ।